钦定古今图书集成/理学汇编/字学典/第124卷 > 董其昌
## 钦定古今图书集成/理学汇编/字学典/第124卷 > 董其昌

按《松江府志》：“董其昌，字元宰，华亭人。万历十六年进
士。选庶吉士，授编修。出为湖广提学副使。起太常少
卿。天启二年，改兼侍读学士。历迁礼部尚书，赠太子
太傅，谥文敏。天才俊逸，善谈名理。少好书画，临摹真
迹，至忘寝食。中年悟入微际，遂自名家。行楷之妙，跨
绝一代。四方金石之刻，造请无虚日。尺素短札，流布”
人间，争购宝之。

按《画禅室随笔》：“吾学书在十七岁时，初师颜平原多
宝塔，又改学虞永兴，以为唐书不如晋魏，遂仿《黄庭
经》及锺元常宣示表，力命表还，示帖、《丙舍帖》凡三年，
自谓逼古，不复以文征仲、祝希哲置之眼角，乃于书
家之神理实未有入处，徒守格辙耳。比游嘉兴，得尽
睹项子京家藏真迹，又见右军《官奴帖》于金陵，方悟
从前妄自标评，自此渐有小得。今将二十七年，犹作
随波逐浪。”书家翰墨小道，其难如是。

按《容台集》：“余书与赵文敏较，各有短长，行间茂密，千
字一同，吾不如赵。若临仿历代，赵得其十一，吾得其
十七。”又“赵书因熟得俗态，吾书因生得秀色。吾书往
往率意。当吾作意，赵书亦输一筹，第作意者少耳。
按五杂组”，今书名振世者，南则董太史元宰，北则邢
太仆子愿，其合作之笔，往往前无古人。

《按玉剑尊》：“闻董元宰挥豪楮素，簇簇如行蚕，闪闪如
迅霆飞电。”

按《翠橘堂笺臆》：“董元宰先生字画之妙，超轶前代，世
所共宝。章都谏鲁斋令华亭日精印、朱丝乌丝长笺、
金笺、斗方云母笺、大小副启，俱以细料洁白棉纸印，
裁极工者，送备先生文房之用。”盖知先生文字不假
手于人，而人亦无能争巧于化工也。